Source: http://inatsisit.gl/Lov?rid=%7BC0559F27-9C9A-46A4-981C-7E8455684FEF%7D
Timestamp: 2019-12-13 23:43:57+00:00

Document:
Inissiani attartortittakkani ineqarnermut akiliummut tapiissutit pillugit Inatsisartut peqqussutaata allangortinnissaa pillugu Inatsisartut peqqussutaat nr. 6, 7. maj 2007-imeersoq (Isumaginninnermi maalaaruteqartarfimmut naammagittaalliorsinnaatitaanerup annertusitinneqarnera)
Inissiani attartortittakkani ineqarnermut tapiissutit pillugit inatsisartut peqqussutaata allanngortinneqarnera pillugu Inatsisartut peqqussutaat nr. 13, 14. november 2004-imeersoq. (Ineqarnermut tapiissutit iluarsiivigineqartarneranni piffissaliussap allanngortinneqarnera kiisalu ineqarnermut tapiissutinik qinnuteqaqqinnissamik piumasaqaatip allanngortinneqarnera)
Inissiani attartortittakkani ineqarnermut tapiissutit pillugit Inatsisartut peqqussutaata allanngortinneqarneranik Inatsisartut peqqussutaat nr. 13, 12. november 2001-imeersoq (aningaasalersuineq)
Ineqarnermut tapiissutisinissamut aningaasanut killiliussat, nammineq akileeqataassutissat kiisalu ineqarnermut tapiissutit aningaasartaasa minnerpaaffissaat annerpaaffissaallu pillugit Namminersornerullutik Oqartussat nalunaarutaat nr. 12, 28. maj 2003-imeersoq
§ 1. Ineqarnermut tapiissutit Inatsisartut inatsisaat manna malillugu inoqutigiinnut, inissiami attartortittakkami, inissianik attartortitsisarneq pillugu inatsisiliorneq qaqugukkulluunniit atuuttumi ilaatinneqartumi najugaqartunut tunniunneqartarput.
§ 2. Inoqutigiittut isigineqarput inersimasut meeqqallu tamarmik inissiami aalajangersimasumik najugallit.
§ 3. Init najugarineqartut najugaqartunut naleqqiullugu ataaseq sinnerlugu amerlaneruppata ineqarnermut tapiissutit tunniunneqarsinnaanngillat.
Imm. 2. Pissutsit immikkut ittut pissutissaqartippassuk imm. 1-imi aalajangersakkanit kommunalbestyrelsi immikkut akuersissuteqarsinnaavoq.
§ 4. Ineqarnermut tapiissutit tunniunneqarsinnaapput taamaallaat inissiani attartortittakkani ineqarnermut akiliummut.
Imm. 2. Atuinermi aningaasartuutinut atuinermilu akiliutinut ineqarnermut tapiissuteqartoqarneq ajorpoq.
Imm. 3. Inissiani attartortittakkani ineqarnermut akiliutit inissianik attartortitsisarneq pillugu inatsisiliorneq qaqugukkulluunniit atuuttumi nassuiarneqarput.
§ 5. Inissiani attartortittakkani akiliutinut tapiissutit inigisamut akiliutit annertussusaat, najugaqatigiillu tamakkiisumik isertitarisaat aammalu inissiap pissuserisaa naapertorlugit taamatullu najugaqatigiinni 18-t inorlugit ukioqartut amerlassusaat naapertorlugit aalajangersaavigineqartarput. Pensionisialimmut tunngatillugu taasumap isertitarisaanit 4.100 kr.-nit ilanngaatigineqartassapput.
Imm. 2. Inissiani attartortittakkani akiliutinut tapiissutit pissarsiarineqarsinnaanissaanut aammalu akiliutip malunnatilimmik allanngortussaaneranut, najugaqatigiit isertitarisaasa malunnaatilimmik allanngorsimanerannut, inigisap pissuserisaata allangortinneqarneratigut imaluunniit meeqqat 18-t inorlugit najugaqartut amerlassutsimikkut allanngornerannut tunngatillugu tamatuma kingunersaanik akiliutinut tapiissutit tamakkiisumik isertitariligassat toqqammavigalugit nutaamik naatsorsorneqartassapput.
Imm. 3. Meeqqat angerlarsimaffimmi najugaqartut ilanngullugit naatsorsuiffigineqartarnerat pissaaq qaammatip taasumap 18-liiffissaa naanissaa tikillugu. Kommunimut nalunaaruteqareernerup kingorna meeqqat 18-t inorlugit ukiullit naatsorsuinermi ilanngunneqassapput nalunaaruteqarnermit qaammatip tulliuttup aallaqqaataanniit.
§ 6. Ineqarnermut tapiissutinik qinnuteqartoq qinnuteqartup ineqarnermut tapiissutinik tunineqarnissaanut naliliinissami paasissutissanik pingaaruteqartunik aammalu ineqarnermut tapiissutinik kommunalbestyrelsip naatsorsuinissaanut paasissutissanik suugaluartunik paasissutissiinissaminut pisussaaffeqarpoq.
Imm. 2. Pissutsit ineqarnermut tapiissutinik pisinnaanermut aamma kommunalbestyrelsip ineqarnermut tapiissutinik naatsorsuinissaanut pingaaruteqartut allanngorneri pillugit ineqarnermut tapiissutinik tunineqartoq kommunalbestyrelsimut nalunaaruteqarnissaminut pisussaaffeqarpoq.
Imm. 3. Paasissutissat imm. 1-2-mi taaneqartut qinnuteqartup imaluunniit ineqarnermut tapiissutinik pisartagallip nassiutinngippagit, kommunalbestyrelsi paasissutissat pisariallit pillugit eqqoriaalluni aalajangiisinnaavoq.
§ 7. Kommunalbestyrelsi tunineqartup ineqarnermut tapiissutinik tunineqarnissaanut aamma kommunalbestyrelsip ineqarnermut tapiissutinik naatsorsuinissaanut nakkutiginnissalluni pisussaaffeqarpoq.
§ 8. Ineqarnermut tapiissutit tunniunneqassapput inoqutigiit ukiumut aningaasarsiaat § 5-imi maleruaqqusat malillugit naatsorsorneqartut ineqarnermut tapiissutisisinnaanermut killissarititaniit appasinneruppata. Tapiissutisinissamut killissarititaniit appasinnerusunik inoqutigiit isertitaqartartut ineqarnermut akiliutip ilaata agguaqatigiissinnera namminneq akilertassavaat.
Imm. 2. Ineqarnermut tapiissutinik naatsorsuinermut piumasaqaatinik, § 5 naapertorlugu, taassuma ataani tapiiffigineqarnissamut killissarititanik, nammineq akiliutissanut kiisalu ukiumut ineqarnermut tapiissutit minnerpaaffissaannut annerpaaffissaannullu malittarisassanik erseqqinnerusunik Naalakkersuisut aalajangersaasinnaapput.
§ 9. Inissiani attartortittakkani ineqarnermut tapiissutit ukiup naatsorsuiffiusup naanerani aamma § 5 naapertorlugu iluarsiiffigineqartarput.
Imm. 2. Inissiaq attartugaq ineqarnermut immikkoortortamut attuumassuteqarpat ukiup ineqarnermut tapiissuteqarfiusup ineqarnermut immikkoortortat ataasiakkaat ukiumoortumik naatsorsuutaat malissavai.
Imm. 3. Inissiaq attartugaq ineqarnermut immikkoortortamut attuumassuteqanngippat ukiup ineqarnermut tapiissuteqarfiusup ukioq qaammatisiuteqarfiusoq malissavaa.
Aqunneqarnera tapiissutinillu tunniussisarneq
§ 10. Ineqarnermut tapiissutinik qinnuteqaat uppernarsaatissat pisariaqartinneqartut ilaatillugit kommunalbestyrelsimut tunniunneqassaaq.
§ 11. Ineqarnermut tapiissutit pillugit kommunalbestyrelsi aalajangiissaaq.
Imm. 2. Inissiani attartortittakkani ineqarnermut tapiissutit aningaasanut aalajangersimasunut naatsorsorneqassapput attartortup ineqarnermut akiliutaani ineqarnermut tapiissutit ilanngaatigineqarlutik, taamaalilluni ineqarnermut tapiissutit ineqarnermullu akiliutit nikingassutaat kisimi attartortumit akiliutigineqassalluni.
Imm. 3. Ineqarnermut tapiissutit toqqaannartumik attartortitsisumut akilerneqartarput.
§ 12. Ineqarnermut tapiissutit qinnuteqaatip tunniunneqareerneratigut aamma piumasaqaatit naammassineqareernerisigut qaammatip 1-ni atuutilersumik tunniunneqassapput.
Imm. 2. Ineqarnermut tapiissutit qaammammut siumoortumik tunniunneqassapput.
§ 13. Ineqarnermut tapiissutinik qinnuteqartoq tunineqartorluunniit paasissutissiisussaatitaanerminik saneqqutsisimappat ineqarnermut tapiissutit annertuallaartut tunniunneqartut akilersorneqarnissaat pillugit kommunalbestyrelsi aalajangiisinnaavoq, tamanna § 6 naapertorlugu.
Imm. 2. Utertitsilluni akiliuteqarnissaq kommunalbestyrelsip aalajangerpagu pisortanut akiligassanik akiliisitsiniartarneq pillugu inatsisiliorneq atuuttoq malillugu aningaasat akilersinniarneqassapput.
Ineqarnermut tapiissutit atorunnaarsinnerat
§ 14. Ineqarnermut tapiissutisiat qaammatip ineqarnermut tapiissutisisinnaanermut piumasaqaatinik naammassinniffiusup naanerani unitsinneqassapput.
Imm. 2. Inissiamut allamut nuunnermi ineqarnermut tapiissutit atorunnaassapput, ineqarnermullu tapiissutit pillugit qinnuteqaammik nutaamik tunniussisoqassalluni.
§ 15. Inatsit manna naapertorlugu ineqarnermut tapiissutinut aningaasartuutit 40%-ii kommunimit kiisalu 60%-ii Nunatta Karsianit aningaasartuutigineqassapput.
Imm. 2. Naatsorsuutinik saqqummiussisarnissaq kukkunersiuisarnissarlu pillugit malittarisassat Naalakkersuisunit aalajangersarneqassapput.
§ 16. Aalajangiinerit, inatsimmi matumani malittarisassat malillugit aalajangiiffigineqartut, isumaginninnermut aqutsisoqarfik aaqqissuussaanerlu pillugit Inatsisartut peqqussutaanni malittarisassat malillugit Isumaginninnermi Naammagittaalliuuteqartarfimmut naammagittaalliutigineqarsinnaapput.
§ 17. Inatsit januaarip 1-ni 2016-imi atuutilissaaq.
Imm. 2. Inatsisip atuutilersinneqarnera sioqqullugu ineqarnermut tapiissutit naatsorsorneqareersut piffissaq naatsorsuiffiusoq naallugu ingerlassapput imaluunniit pissutsit allanngortut malillugit naatsorsoqqinneqarlutik, tamanna § 5 malillugu.
Imm. 3 Tamanna ilutigalugu Inissiani attartortittakkani ineqarnermut tapiissutit pillugit Inatsisartut peqqussutaat nr. 3, 31. maj 2001-imeersoq atorunnaarsinneqarput.
Imm. 4. Maleruaqqusat Ineqarnermut tapiissutit pillugit Inatsisartut peqqussutaat nr. 3, 31. maj 2001-imeersoq tunngavigalugu aalajangersarneqartut , malittarisassanik Inatsisartut inatsisaanni matumani inatsisiniluunniit allani aalajangersakkanik piginnaatitsisunik taarserneqarnissamik atorunnaarsinneqarnissamilluunniit tungaanut atuutiinnassapput.
Namminersorlutik Oqartussat, ulloq 7. december 2015
kundgørelse_L_23-24_2015_kn
L_23-2015_ forslag_kn
L_23-2015_ bemaerk_kn
L_23-2015_ betaenk_kn
L_23-2015_ aendring1_kn
L_23-2015_ aendring2_kn

References: § 1

§ 2

§ 3

§ 4

§ 5

§ 6

§ 7

§ 8
 § 5
 § 5

§ 9
 § 5

§ 10

§ 11

§ 12

§ 13
 § 6

§ 14

§ 15

§ 16

§ 17
 § 5